काम करते हुये अब जगत को करीब एक माह हो गया था । वेतन मिलने की बात ही तय नहीं हुयी थी, लेकिन उस रोज के बाद से सब्‍बरवाल साहब ने बडे मिस्‍त्री से बात की और उसकी तन्‍खा तय हुयी 700 रू0। आज जब सभी मेकेनिक अपना अपना वेतन ले रहे थे तो जगत उन्‍हें बड़ी हसरत भरी निगाह से देख रहा था सभी अपनी अपनी तन्‍खा लेकर चले गये । सब्‍बरवाल साहब ने जगत को बुलाया और कहा '' बेटा बडे मिस्‍त्री तेरे काम से बडे खुश हैं आज तुझे एक महीना हो गया ले तेरी तन्‍खा। उन्‍होंने उसके हाथ पर 700 रू0 रख दिये । जगत की आंखों में पानी आ गया उसने तुरन्‍त सब्‍बरवाल साहब के पैर छू दिये और फिर सारे पैसे लेकर बडे मिस्‍त्री के पास गया बोला '' सर आप बहुत बडे दिल के आदमी है...यह कहकर जो रूलाई वह अब तक रोक हुये था जोर से रो पडा और सारे पैसे बडे मिस्‍त्री के पैर में रख दिये और उनके पैर पकड़ लिये । बडे मिस्‍त्री की आंखें भी छलछला आयी बोले '' बेटा ये तेरी मेहनत के पैसे हैं, अपनी मां को देना, और खूब लगन से काम करना मेरे बाद इस वर्कशाप का हैड मिस्‍त्री तुझे ही बनना है'' ।